སྡེ་དགེ་ཡིད་ལྷུང་གི་ས་ཆ་ན་སྟག་རོང་དཔོན་པོ་ཁྲོ་ཐུང་དང་།རོང་ཚ་དམར་ལེབ་སོགས་དཔའ་ཐུལ་དུ་མའི་མཁར་ཤུལ་དང་།སྨན་འབྲུག་མོ་དང་ནེའུ་ཆུང་སོགས་གླིང་གི་མོ་སྨན་དག་གིས་ཞབས་ཀྱིས་བཅགས་པའི་རྗེས་ཤུལ་མང་དུ་བཞུགས་ཤིང་།ཡིད་ལྷུང་ཞེས་པའང་སྐྱ་ལོ་ཚང་རྨ་ཁོག་ཏུ་གནས་སྤོ་དུས་སྐྱ་ལོའི་སེང་ལྕམ་འབྲུག་མོ་གནས་འདིའི་བཀོད་པ་དང་།ཡུལ་གྱི་མཛེས་སྡུག་རྨད་དུ་བྱུང་བར་ཡིད་ཆགས་པའམ་ཡིད་ལྷུང་བའི་དབང་གིས་ཐོགས་པ་དང་།ཡིད་ལྷུང་ཁོག་ནས་ས་གནས་གཞན་དང་མི་འདྲ་བའི་གཟི་མང་པོ་རྙེད་རྒྱུ་ཡོད་པའང་འབྲུག་མོ་འདིར་བྱོན་དུས་ཆིབས་འདྲོགས་བྱས་ཏེ་གཟི་སྒམ་ཆག་ནས་གཟི་རྣམས་འཐོར་བའི་རྐྱེན་གྱིས་ཡིན་པར་བཤད།ཡིད་ལྷུང་སྟོད་ཨོ་སྒོ་ན་སྲིད་པའི་ལྷ་རབས་ཆེན་པོ་གཉན་ཆེན་གེ་མཛོ་གཉེན་པོ་བཞུགས་ཤིང་།འདི་ལ་སྡེ་པ་རིན་སྤུངས་པ་ངག་དབང་འཇིགས་གྲགས་ཀྱིས་ས་པཎ་རྟོགས་བརྗོད་སྐལ་བཟང་ལེགས་ལམ་ལས།དེ་ནས་དཔག་ཚད་ཕྲག་བཞི་ན།།ཡ་མཚན་ལས་ཀྱི་ས་དག་ལ།།ལོངས་སྤྱོད་མཚན་བཞིའི་གླིང་ཉིད་དང་།།མཚུངས་པའི་གླིང༵་དུ་གྲགས་པ་ཅན།།དེར་སྔོན་འཇིགས་མེད་གེ༵་ས༵ར་གྱི།།རྒྱལ་པོ་པདྨ་ཅན་གྱི་ཞལ།།བྱེ་བ་ཙམ་ན་སྲིད་པ་འདིར།།འགྲན་བློའི་ཀུ་མུད་ཟུམ་པ་བྱུང་།།དེ་ཡི་དཔུང་གཉེན་སྲིད༵་པ༵འི་ལྷ༵།།རྫུ་འཕྲུལ་བ་སྤུའི་མྱུ་གུ་ཡང་།།འབྲས་ཀུན་རྫོགས་ལ་དགྱེས་ཞབས་ཀྱིས།།གཙུག་ཏོར་ཡལ་འདབ་དེར་ཁ་ཕྱེ།།ཞེས་མདོ་ཁམས་གླིང་གི་ཡུལ་དེར་གླིང་རྗེ་གེ་སར་རྒྱལ་པོ་འཁྲུངས་པ་དང་།སྲིད་པའི་ལྷ་ཆེན་སྐུ་ལྷ་་གེ་མཛོ་བཅས་བཞུགས་ཚུལ་གསལ་བ་དང་།དཔལ་ས་སྐྱ་པ་ཆེན་པོ་ངག་དབང་ཀུན་དགའ་བསོད་ནམས་མཆོག་གིས་བཀྲ་ཤིས་ལྷ་ཡི་རྔ་གསང་ལས།ཕུན་ཚོགས་མདོ༵་སྨད༵་ཡུལ་གྱི་ཆར།།ཡི༵ད་འོང་མཐོ་རིས་སྐབས་གསུམ་ཚལ།།འཛིན་མར་ལྷུང༵འདྲའི་སྨན་ལྗོངས་ལ།།དག་བྱེད་དཀར་ཕྱོགས་ལྷ་ཡི་རྒྱལ།།གཉན་ཆེན་ཨ་བོ་གེ༵་མཛོ༵་ཞེས།།འཛམ་གླིང་སེང་ཆེན་རྒྱལ་པོའི་ཡབ།།ཞེས་ནས།སྲས་མཆོག་རིགས་གསུམ་ཡེ་ཤེས་སྐུ།།སེང་ཆེན་ནོར་བུ་དགྲ་འདུལ་རྩལ།།དཔའ་ཐུལ་དྭངས་སྨན་སྤྲུལ་པའི་དམག།ལྷ་སྲས་དགེ་ཆུང་གཉན་པོ་དང་།།སྲིང་ལྕམ་ཐ་ལེ་འོད་དཀར་ཅན།།ཞེས་སྲིད་པའི་ལྷ་ཆེན་གེ་མཛོ་གཉེན་པོ་ལ་བསྔགས་པ་རྒྱ་ཆེར་མཛད་ཅིང་།དཔའ་བོ་ལས་རབ་རྩལ་གྱིས།པད་འབྱུང་ཞལ་མཐོང་རྡོ་རྗེའི་གཡར་དམ་ཅན།།དགེ་བསྙེན་གེ་མཛོ་བོད་ཆེན་སྐྱོང་བའི་བདག།བསང་ངོ་མཆོད་དོ་གངས་ཅན་བོད་ཡུལ་གྱི།།བསྟན་དང་བསྟན་འཛིན་དར་ཞིང་རྒྱས་པར་མཛོད།།ཅེས་པའི་འཕྲིན་ལས་བཅོལ་བར་མཛད།གེ་མཛོའི་གཡོན་ཕྱོགས་རྒྱ་སྟག་བྲག་དམར་མདུན་ན་གེ་སར་རྐྱང་ལུ་བཏགས་ས་ཟེར་བའི་ཤིང་ཕུར་ཞིག་ཡོད་པ་ད་ལྟར་ཤིང་སྡོང་ཆེན་པོ་ཞིག་ལ་འགྱུར་ནས་ཀླུང་རྟ་སྒྲོན་མཆོད་བྱེད་ས་ཞིག་ཏུ་གྱུར་ཡོད།ཨོ་གུར་གྱི་ས་འདི་གླིང་གི་གཡོག་པོ་རྣམ་གསུམ་གྱི་ཡ་གྱལ་གྲུབ་ཆེན་མི་ན་རའི་རྣམ་འཕྲུལ་སྟག་རོང་བློན་པོ་ཨ་ཁོད་ཐར་པའི་ཟོར་སྣའི་བཞུགས་གནས་ཡིན་པར་མ་ཟད།ཨ་ཁོད་སྡེ་པ་ཟེར་བའི་ཨ་ཁོད་ཐར་པའི་རུས་རྒྱུད་ཡོད་པ་ལ།འདྲེན་མཆོག་བསོད་ནམས་བཀྲ་ཤིས་ཀྱིས་ཡིད་ལྷུང་དཔོན་པོ་འབུམ་སྐྱབས་དང་མཆོད་ཡོན་དུ་འབྲེལ་ནས་ཡུལ་འདིར་སྒར་ཞིག་བཏབ་པས་ཡིད་ལྷུང་སྒར་བཞིའི་ཡ་གྱལ་དུ་གྱུར་ཅིང་།དེ་ནས་སྔར་གྱི་ཨ་ཁོད་ཅེས་པའི་མིང་དེ་ཡང་འགྱུར་ནས་ཨོ་གུར་ཞེས་ཐོགས།རྫ་ཁོག་སྨོན་རྒྱལ་དགོན་པའི་མངའ་ཞབས་ན་ཨ་གསུམ་གྱི་འོག་མ་ཨ་ཁོད་སྡེ་པ་ཟེར་བའི་ཨ་ཁོད་ཐར་པའི་ཟོར་སྣ་ལས་ཆད་པའི་སྡེ་པ་འགའ་ཞིག་ཡོད་པ་ཡང་འདི་ནས་ཆད་པར་ཡིན་པར་བཤད།རྒྱ་རོང་རྟག་བརྟན་རྣམ་རྒྱལ་ཆོས་འཁོར་གླིང་ན་འོམ་བུ་ཨ་ནུ་དཔའ་སེང་གི་རྣམ་པར་སྤྲུལ་པ་༼སྐྱེ་ཕྲེང་གསོལ་འདེབས་དུ།བར་གླིང་ཚོ་དྲུག་རྗེ་བོ་ཨ་དཔལ་སེང་།།ཞེས་དང་།གླིང་ཡུལ་འོམ་བུའི་ཨ་ནུ་དཔལ་གྱི་སེང་།།ཞེས་སོ།།༽ནམ་སྤྲུལ་བཞི་པ་འགྱུར་མེད་འགྲོ་འདུལ་གར་གྱི་རྡོ་རྗེ་མཆོག་གིས་གླིང་ཚང་བཙུན་མོ་སྐལ་བཟང་ཆོས་ཀྱི་སྒྲོལ་མའི་བརྡའ་ཡིས་བསྐུལ་བ་ལྟར་ཡང་ཟབ་ཐུགས་ཐིག་མཁའ་འགྲོའི་གསང་མཛོད་ལས།གེ་སར་གསོལ་འདེབས་བྱིན་རླབས་ཆར་འབེབས་དང་།གེ་སར་གསང་སྒྲུབ་སྣང་སྲིད་དབང་སྡུད།འཛམ་གླིང་གེ་སར་ནང་སྒྲུབ།གེ་སར་སྐོང་བ་འདོད་ཡོན་མཆོད་སྤྲིན།གེ་སར་གཡང་སྒྲུབ་ཉི་ཟླའི་ཟེར་ཞགས།གེ་སར་དགྲ་བྲུབ་དཔའ་བོའི་གད་རྒྱངས།གེ་སར་དགྲ་ལྷའི་རྒྱལ་པོའི་རྟེན་འཛུགས།གེ་སར་གསོལ་བསྡུས་འདོད་ཡོན་ལྷུན་འགྲུབ།དགྲ་བླ་གེ་སར་གསོལ་མཆོད།གེ་སར་བླ་རྡོ་སྲོག་ནོར་བཅའ་ཐབས་སོགས་ཚིག་དོན་ཕུན་སུམ་ཚོགས་པའི་སྒྲུབ་སྐོར་ངོ་མཚར་ཆེ་བ་དུ་མ་དགོངས་གཏེར་དུ་ཕབ་པར་མཛད།སྔགས་སྐྱེས་འགྲོ་འདུལ་དཔའ་བོ་རྡོ་རྗེའི་དག་སྣང་དཔལ་རིར་བགྲོད་པའི་རྟོགས་བརྗོད་ལས།གཡས་ཕྱོགས་གླིང་གི་ཕུ་ནུ་གྲུབ་ཆེན་སུམ་ཅུ་གོ་ཁྲབ་དབུ་རྨོག་དར་འཕྲུ་ཅན་དང་།གཡོན་ཕྱོགས་ཌཱཀྐི་མོ་སྨན་སུམ་ཅུ་གར་སྟབས་བཞད་བྲོ་དང་བཅས་བསུ་བ་ལ་ཕེབས།ཁྱད་པར་མོ་སྨན་བྱང་ཆུབ་ཏོག་མཛེས་ཀྱིས།སྙན་པའི་གླུ་ཡིས་སྣ་དྲངས།མོ་སྨན་རྣམས་མགྲིན་གཅིག་ཏུ།ཚེ་སྔོན་སྐྱེ་བའི་ཕྲེང་བ་དང་གླིང་གི་སྣང་ཚུལ་གྱི་གླུ་མང་པོ་བླངས།དཔའ་བདུད་ཁྲོ་རྒྱལ་རྣམས་དང་།ཌཱཀྐི་དྭངས་སྨན་རྣམས་ཆབས་ཅིག་ཞི་རྒྱས་དབང་དྲག་གི་གླུ་བྲོ་སྣ་ཚོགས་མཛད།མགར་སྲས་དྷརྨ་ཏཱ་རེས་གླིང་གི་སྐྱེ་བརྒྱུད་ལུང་བྱང་།སྙན་བརྒྱུད་མན་ངག་གི་ཤོག་དྲིལ་བཅུ་གསུམ་གནང་།བཟའ་བཏུང་ཚོགས་ཀྱི་འཁོར་ལོ་ལ་ལོངས་སྤྱོད།ཐམས་ཅད་མགྲིན་གཅིག་མེ་ཏོག་འཐོར་ཞིང་བདེན་ཚིག་སྨོན་ལམ་བཀྲ་ཤིས་མང་པོ་བརྗོད།ཅེས་གསུངས་པ་ལྟར་གཏེར་སྟོན་ཆེན་པོ་ཟངས་མདོག་དཔལ་རི་པདྨ་འོད་ཀྱི་ཞིང་དུ་ཕེབས་སྐབས་གླིང་གི་དཔའ་བདུད་ཌཱཀྐི་མོ་སྨན་རྣམས་ཀྱིས་ལས་བཞིའི་གླུ་བྲོ་སྣ་ཚོགས་མཛད་པའི་གར་འཆམ་དངོས་སུ་གཟིགས་པའི་དག་སྣང་མངོན་སུམ་མི་ཡུལ་དུ་འཕོས་པ་མཛད་དེ།རྒྱ་རོང་དགོན་ན་དགོན་སྡེ་གཞན་གྱི་གེ་སར་གར་འཆམ་དབྱངས་རོལ་དང་རྒྱན་ཆས་ཆ་ལུགས་སོགས་དང་མི་འདྲ་བར་ཕྱོགས་བཞིའི་བདུད་བཞི་འདུལ་བའི་དཔའ་བོ་དགྲ་འདུལ་གྱི་རྔམ་སྟབས་དང་ཕུ་ནུ་དཔའ་བདུད་རྣམས་ཀྱི་གར་འཆམ་བཅས་ཁྱད་པར་འཕགས་པ་ཞིག་ཡོད།མ་ཎི་སྐ་མགོའི་གཡས་ཕྱོགས་ད་ལྟར་གཡག་ཟེ་དགོན་པ་ཆགས་ས་དེ་གྲུབ་ཆེན་དཱ་སི་རིའི་རྣམ་སྤྲུལ་སྟག་རོང་ཨ་ནུ་གཟིག་འཕེན་གྱི་ཕོ་བྲང་བེའུ་སྟག་རྫོང་གི་ཤུལ་ཡིན་ཞིང་།དུས་དེར་དགྲ་ཇག་བསྲུང་བའི་ཐབས་སུ་ལ་རྒྱབ་ནས་ཆུ་བོ་སྦུབས་སུ་དྲངས་ནས་མཁར་གྱི་མཐའ་སྐོར་དུ་ཁྲིད་པའི་ཤུལ་ད་ལྟར་དངོས་སུ་མཐོང་རྒྱུ་ཡོད།སེ་ར་བ་ཨོ་རྒྱན་རྒྱ་མཚོས་སྔོན་གནས་རྗེས་དྲན་གྱིས་ཉ་ཚ་ཨ་བརྟན་གྱི་སྐུ་སྐྱེ་བཞེས་པ་དྲན་ནས་མཆེད་ཨ་ནུ་གཟིག་འཕེན་གྱི་མཁར་ཤུལ་དུ་གཡག་ཟེ་ཐེག་མཆོག་འགྲོ་འདུལ་གླིང་གི་དགོན་པ་ཆག་བཏབ་མཛད།གཡག་ཟེ་ཐེག་མཆོག་འགྲོ་འདུལ་གླིང་གི་གེ་སར་དགྲ་ལྷ་ཀླུང་རྟའི་གར་འཆམ་གྱི་འཆམ་ཚུགས་གྲུབ་དབང་རྫོགས་ཆེན་པའི་ལུགས་ཡིན་རུང་སྐུ་མདོག་ཕྱག་མཚན་དང་འཆམ་གྱི་གོ་རིམ་གཡག་ཟེ་གཏེར་སྟོན་དབང་དྲག་རོལ་པ་རྩལ་དང་ཐུབ་བསྟན་བཤད་སྒྲུབ་དར་རྒྱས་གཉིས་ཀྱི་དག་སྣང་བཞིན་མི་འདྲ་བའི་ཁྱད་པར་ཡོད།རིག་འཛིན་དབང་དྲག་རོལ་པ་རྩལ་གྱི་དག་སྣང་ཕུ་ནུའི་གསོལ་ཀ་ལས་གླིང་གི་ཕུ་ནུ་རྣམས་ཀྱི་གྲངས་འདྲེན་པ་ན་སྐུ་ཉིད་ཀྱི་གཟིགས་སྣང་ལྟར་དམ་པའི་མི་བདུན།ཕ་ཁུ་མཆེད་བཞི།དཔའ་ཐུལ་བཅུ་གསུམ།ཚོ་ཡན་རུ་བཞི།རྒྱལ་མཚན་མི་བཞི།ངོ་ལུག་མི་གསུམ།གཟུ་བ་རྣམ་གཉིས།ཐུལ་ཕྲན་མི་བཞི།བྲན་གཡོག་མི་གསུམ་བཅས་ལ་ངོས་འཛིན་གནང་ཡོད།གཏེར་སྟོན་ཐུབ་བསྟན་བཤད་སྒྲུབ་དར་རྒྱས་ལ་གླིང་སྒྲུང་ཨ་ཡན་སྙན་རྒྱལ་བཏུལ་ཚུལ་གཏེར་མ་པོད་གཅིག་བཞུགས།མ་ཎི་སྐ་མགོའི་གོང་རོལ་གྱི་རི་འདི་རྒྱ་ཚ་དང་སྲས་དགྲ་ལྷ་སོགས་གླིང་ཆུང་རྒྱུད་ཚང་གི་བླ་རི་ཡིན་པས་རྒྱ་ཐོད་མ་ཞེས་མིང་དེ་ལྟར་ཐོགས་པ་དང་།རྒྱ་ཐོད་མའི་སྲང་དེར་ལྷ་སྲས་དགྲ་ལྷ་རྩེ་རྒྱལ་གྱི་སྦྲ་ཤུལ་ཡོད་པས་ལྷ་རྒྱལ་སྲང་ཞེས་གྲགས་པ་ཕྱིས་དགོན་པ་ཆག་བཏབ་སྐབས་ས་མིང་དགོན་ལ་སྦྱར་ནས་ཡིད་ལྷུང་ལྷ་རྒྱལ་སྲང་གི་དགོན་པ་ཞེས་བཏགས་པར་བཤད།ལྷ་རྒྱལ་སྲང་གི་གཡས་ཕྱོགས་ནས་བསང་ཆེན་དང་།བསང་འབྲིང་།བསང་ཆུང་ཟེར་བའི་རི་དེལ་ཆེ་ཆུང་གསུམ་ཡོད་པ་སྐྱ་ལོ་སྔོ་ལོ་བྲོ་ལོ་གསུམ་གྱི་བསང་གཏོང་ས་ཡིན་པ་དང་།དེའི་གཡས་ཕྱོགས་སྟག་ལྟེམ་ཟེར་ས་ན་སྟག་རོང་དཔོན་གྱི་སྦྲ་ཤུལ་ཡོད་ཚུལ་འདུག།མ་ཎིའི་སྐ་མགོའི་གཡོན་ཕྱོགས་ན་སྐུ་ལྷ་ངོ་རོ་སྟག་རྩེ་དང་།བླ་རི་སྟག་ལྷ་སྤུན་གསུམ་ཟེར་བ་ཡོད་པའང་སྟག་རོང་དཔོན་གྱི་སྐུ་ལྷ་དང་བླ་རི་ཡིན་པར་མ་ཟད།སྟག་རོང་གི་སྟག་འཕེན་དང་སྲིན་ཚ་ངོ་ལུག་གིས་ཡི་དམ་སྟག་ལ་མེ་འབར་སྒྲུབ་ས་ཡིན་ཚུལ་དང་།ཡང་ལྷ་རྒྱལ་སྲང་གི་གཡོན་ཕྱོགས་ཝ་བརྡ་ཚ་ཁ་ཞེས་པ་ན་གླིང་གི་རྒྱལ་བློན་རྣམས་ཀྱིས་སྐུ་ཁྲུས་གསོལ་སའི་ཆུ་ཚན་ཞིག་ཡོད་པ་ལ།སྡེ་དགེ་རྒྱལ་བློན་རྣམས་ལོ་བསྟར་ཚ་ཉལ་མཛད་པར་ཕེབས་ནས་དེ་སྐབས་ཡིད་ལྷུང་ཁོག་པས་བཞུགས་གྲྭ་བསྒྲིགས་ནས་དཀའ་ངལ་ཆེ་བ་ཡོད་སྟབས།ཕྱིས་དཔའ་རྩལ་གེ་སར་ལ་འགྲན་བཟོད་ཅིང་སྐུ་ལྷ་གེ་མཛོ་གཉེན་པོའི་སྲས་སུ་གྲགས་པ་ལྷ་མི་དར་རྒྱས་ཀྱིས་ཝ་བརྡ་ཚ་ཁར་འགྲོ་ལམ་ཁྲོ་ལ་དང་རག་ཆེན་བར་གྱི་རྫ་སྒོ་དེ་ཕ་ཝང་ཆེན་པོ་ཞིག་གིས་བཀག་ནས་ཡོང་ས་མེད་པ་དང་།ཆུ་ཚན་གྱི་སྒོའང་རྫ་རྡོ་ཆེན་པོ་ཞིག་གིས་བཀབ་ནས་མི་མངོན་པར་བྱས་པ་ད་ལྟར་ཡོད་ཅིང་།དུས་དེར་སྡེ་དགེ་རྒྱལ་བློན་རྣམས་ཚ་ཉལ་ཕེབས་ནས་ཤ་ཁྲལ་ཁྱེར་ཤོག་གསུངས་པར་ཤྭ་རོ་ཆེན་པོ་ཞིག་སྔས་སུ་བཞག།འབུད་ཤིང་ཁྱེར་ཤོག་གསུངས་པ་ལ་ཤིང་སྡོང་རྒན་ཆེན་པོ་ཞིག་བཀོག་ནས་སྒར་འགྲམ་དུ་བཞག་མཛད་པའི་ལོ་རྒྱུས་འདུག།དཔལ་ལྡན་འཁོར་ལོ་སྡོམ་པའི་གནས་མཆོག་ལྷ་ཡི་བདུད་རྩི་མི་ཡུལ་དུ་འཁྱིལ་བ་ལྟ་བུའི་ཡིད་ལྷུང་ལྷ་ཡི་མཚོ་མོའང་ལྷ་སྲས་དགྲ་ལྷ་རྩེ་རྒྱལ་དང་སྐྱ་ལོའི་སེང་ལྕམ་འབྲུག་མོ་སོགས་ཀྱི་བླ་མཚོ་ཡིན་པ་དང་།ལྷ་རི་སྒར་ལ་ལྷ་རི་རྫོང་ཟེར་བའང་སྔར་དུས་གནས་འདིར་གླིང་གི་རྫོང་མཁར་ཞིག་ཡོད་པ་ལས་བཏགས་ཤིང་།ཕྱིས་ས་དེར་སྡེ་དགེའི་དཔོན་མགོ་བཞིའི་ཡ་གྱལ་ཡིད་ལྷུང་ལྷ་རི་དཔོན་གྱི་གཞིས་ཀ་བཏབ་སྟེ་ཡིད་ལྷུང་ལྷ་རི་སྒར་ཞེས་གྲགས།འབྲུག་མོ་དང་ནེའུ་ཆུང་སོགས་གནས་འདིར་བཞུགས་པའི་དན་རྟགས་ལ་དུང་འབྲུག་ལུང་གི་ས་ཆ་ན་ད་ལྟ་ཡང་འབྲུག་མོ་ཁོག་དང་།འབྲུག་མོའི་གད་ཐོག།འབྲུག་མོའི་སྦྲ་མལ།འབྲུག་མོའི་ཆང་དོང་།འབྲུག་མོའི་བྲོ་ར།སྐྱ་ལོའི་མཁར་ཤུལ།སྐྱ་ལོའི་རྟ་རའི་ནང་།གེ་སར་སྒྲུབ་ཕུག།ནེའུ་ཆུང་མ་ཟེར་བ་སོགས་ཀྱི་ས་མིང་དང་རྗེས་ཤུལ་གསལ་པོ་མང་པོ་ཡོད།ཡིད་ལྷུང་སྨད་སྲིབ་ལུང་རོང་ཆེན་འགག་ན་བྲག་རི་ཞིག་གི་རྩེ་མོ་བཅད་ནས་སར་འཕངས་པའི་བྲག་ངོས་ན་མི་ཞིག་གི་ལག་པ་ཕྱིར་བཀྱིག་ནས་གནམ་བཏགས་བྱས་པའི་རང་བྱོན་གསལ་བ་ཞིག་ཡོད་པ་སློབ་དཔོན་པདྨ་འབྱུང་གནས་ཀྱིས་ཡུལ་འདིར་དམ་སྲི་མ་རུང་བ་ཞིག་གནས་པ་བཀའ་དམ་ལ་བཞག་པ་རེད་ཟེར་ཞིང་།དམ་སྲི་གནམ་བཏགས་བྱས་པའི་བྲག་ཀླད་ལ་ཨོཾ་ཡིག་རང་བྱོན་གསལ་བ་ཞིག་བཞུགས།རོང་ཆེན་ལུང་པའི་ཕུ་ན་གླིང་རྗེ་གེ་སར་རྒྱལ་པོས་བདུད་མི་ནག་སྤུན་བདུན་བཏུལ་ས་ཟེར་བ་ཞིག་ཡོད་ཅིང་།དེ་ན་ཕ་བོང་ཆེ་ཆུང་གཉིས་ལ་ལྷ་རྟ་རྐྱང་རྒོད་འཕེར་པོའི་རྨིག་རྗེས་ངོ་མཚར་ཤིན་ཏུ་ཆེ་བ་ཡོད།གནས་འདི་ལ་བཀྲ་ཤིས་རྟགས་བརྒྱད་དངོས་སུ་ཚང་བས་ད་ལྟར་ཡང་འཁོར་ལོ་ལྟེམ་དང་།གསེར་ཉ་འཇུ།དུང་དཀར་ཁ་སོགས་ཀྱི་ས་མིང་མ་ཉམས་པ་ཡོད།འབྲི་གཏེར་འོད་གསལ་རྡོ་རྗེས་སྐྱེ་ཕྲེང་གསོལ་འདེབས་ལས།ཁྲ་མོ་གླིང་གིས་བདུད་དགྲ་འདུལ་བའི་དུས༔རོང་ཚ་དཔའ་བོ་གན་འཕན་མཚན་ཅན་གྲགས༔མཐའ་མིའི་འཁྲུགས་པ་ཞི་བར་བྱིན་གྱིས་རློབས༔ཞེས་དང་།ལབ་དབང་ཆེན་དགྱེས་རབ་རྡོ་རྗེའི་ལུང་བྱང་དུ།རྩྭ་རྒྱལ་གེ་འཕན་དམར་ལེབ་ལ༔འབྲེལ་ཚད་རིག་འཛིན་ཞིང་དུ་འགྲོ༔ཞེས་གསུངས་པ་ལྟར་རོང་ཚ་གན་འཕན་དམར་ལེབ་ཀྱི་རྣམ་འཕྲུལ་རྩྭ་ཤུལ་གཏེར་སྟོན་བསོད་ནམས་རྒྱ་མཚོ་རོང་ཆེན་ནང་དུ་ཕེབས་སྐབས་རྡོ་ལེབ་ཆེ་བ་ཞིག་ལ་ཆིབས་པའི་རྨིག་རྗེས་བྱོན་པ་ད་ལྟར་བཞུགས་ཤིང་།ཁོང་གི་གཏེར་ཆོས་ནང་གེ་སར་སྒྲུབ་པ་དང་གསོལ་ཁ་སོགས་བཞུགས།རོང་ཆེན་ལུང་པའི་སྟོད་སྨད་རྣམས་ནས་ནམ་རྒྱུན་ཁྲབ་ཀྱི་བྱང་བུ་དང་མདེའུ་མང་པོ་ཞིག་རྙེད་རྒྱུ་ཡོད་པའང་ས་འདིར་གླིང་གི་ས་ཆ་ཡིན་པའི་དན་རྟགས་སུ་འདུག།རོང་ཆེན་བུ་ལུང་ལ་རྒྱབ་ན་ཁྲོ་ཐུང་གིས་ར་རྫོང་ཕབ་གནས་རོང་ཆེན་ར་དམར་གཤོང་ཟེར་བའི་རི་བོ་དམར་པོ་ཞིག་ཡོད་ཅིང་།བུ་ལུང་དང་ཉེ་བའི་ཇ་ལུང་གཡས་ལག་ན་བྲག་སྦྲ་འདྲ་མ་ཟེར་བ་ཞིག་ཡོད་པ་དེའི་ཐོག་ན་ཁྲོ་ཐུང་གིས་ར་འདེད་དུས་རྗེས་དོད་སོང་ཟེར་བའི་རའི་རྨིག་རྗེས་ཉི་ཤུ་སྐོར་ཞིག་ཡོད་པས་མཚོན་བུ་ལུང་དང་ཇ་ལུང་གི་ས་ན་ར་རྗེས་མེད་ས་གཅིག་ཀྱང་མེད།བུ་ལུང་ནང་ནས་རྔ་མོང་སྣ་ལ་ཕར་སོང་བའི་ས་ན་དམར་རག་སུམ་མདོ་ཟེར་བ་ཞིག་ཡོད་པ་ཁྲོ་ཐུང་གིས་ཟངས་རྫོང་ཕབ་གནས་དང་།དེ་ནས་ཡར་འགྲོ་སའི་ས་ན་ཀཿཐོག་པ་ཤེས་རབ་སེང་གེའི་སྒྲུབ་གནས་གཙང་དཀར་དང་གཙང་ནག་ཟེར་བའི་རྫ་རི་དཀར་ནག་གཉིས་བཞུགས་པ་ལས་གཙང་དཀར་གནས་དེ་ཁྲོ་ཐུང་དཔོན་གྱིས་ཁྲོ་རྫོང་ཕབ་གནས་དང་།གཙང་ནག་དང་དེའི་རྒྱབ་ཀྱི་ལྕགས་ཐག་ཟེར་བའི་རི་དེ་ཁྲོ་ཐུང་གིས་ལྕགས་ཀྱི་གཏེར་ཁ་བཞེས་པའི་གནས་ཡིན་པ་ཡོངས་གྲགས་ལ།གཙང་དཀར་གྱི་གཡས་ཕྱོགས་དམར་ཆེན་ཕུའི་རྫ་རིའི་ལོགས་ལ་གུ་རུ་རང་བྱོན་ཆེན་པོ་ཞིག་བཞུགས་པ་མཇལ་རྒྱུ་ཡོད།ཡིད་ལྷུང་སྨད་རོང་ཚ་ནང་ཞེས་པ་ན་གསང་བའི་སྤྱོད་པས་གྲུབ་པ་བརྙེས་པ་པཱ་ཀ་ལའི་རྣམ་སྤྲུལ་རོང་ཚ་གེ་འཕེན་དམར་ལེབ་ཀྱི་མཁར་ཤུལ་དང་།དེ་ན་རོང་ཚ་དམར་ལེབ་ཀྱིས་གཏེར་ནས་བཞེས་པའི་རོང་ཚའི་ཚ་ཆུ་ཟེར་བ་ཞིག་དང་།འཇའ་ལུས་པ་སྦྱིན་པ་འདི་ནས་ཕེབས་དུས་ནམ་མཁའ་ནས་མ་ཎིའི་སྒྲ་ཆེན་པོ་ཞིག་གྲགས་པ་གསན་ཞིང་།ཡར་གཟིགས་པས་བྲག་ངོས་ལ་མ་ཎི་ཆེན་པོ་ཞིག་བྱོན་ཡོད་པར་གཟིགས་ནས་མ་ཎིའི་རང་བྱོན་རྩ་དེར་མ་ཎིའི་རྡོ་འབུམ་ཆེན་པོ་ཞིག་བཞེངས་པའི་འཕྲོ་ད་ལྟ་ཡང་བཞུགས།རོང་ཚའི་སྡེ་དཀར་མཛེས་སྟོད་ཕྱོགས་ཧོར་རོང་པ་ཚ་ན་ཡོད་པ་ལ་དཀར་མཛེས་རོང་པ་ཚ་ཞེས་དང་།ཡིད་ལྷུང་ན་ཡོད་པ་ལ་ཡིད་ལྷུང་རོང་ཚ་སྡེ་པ་ཞེས་སུ་གྲགས།ཨེན་དུང་ནོར་བུ་འཕེན་ཕྱུག་གི་ཉེ་ཞོལ་གཟུ་ཆེན་མཁར་མགོ་ཞེས་པ་ན་ཤཱཀྱའི་དགེ་བསྙེན་གྲུབ་པ་བརྙེས་པ་ནགས་ན་སྤྱོད་ཀྱི་རྣམ་སྤྲུལ་གཟུ་ཆེན་ཝེར་མ་ལྷ་དར་གྱི་མཁར་ཤུལ་དང་།ཡིད་ལྷུང་སྨད་ཕྱོགས་ན་གྲུབ་ཆེན་ཌཱོམ་བྷི་པའི་རྣམ་པར་འཕྲུལ་པ་གླིང་གེ་སར་རྒྱལ་པོའི་ཁུ་བོ་སྟག་རོང་དཔོན་པོ་ཁྲོ་ཐུང་གི་མཁར་ཤུལ་དང་།ཨ་ཁུ་ཁོག་གི་སྲིབ་ལུང་མདའི་ཤིང་ནགས་རྫོབ་ཅན་གྱི་དཀྱིལ་ན་ཁྲོ་ཐུང་དཔོན་གྱིས་གཏེར་ནས་བཞེས་པའི་ཚ་ཆུ་ཡང་ཡོད་ལ།ཚ་ཆུ་འདི་ཉིད་བྱིན་རླབས་ཆེ་བས་ཕྱོགས་ཀྱི་སྐྱེ་བོ་དུ་མ་རྒྱུན་དུ་ནད་བཅོས་བྱེད་དུ་འོང་པ་མང་ཞིང་ཆུ་སེར་དང་གྲང་བའི་རིགས་ཀྱི་ནད་ལ་ཕན་ནུས་ཀྱང་མངོན་གསལ་དུ་ཐོབ་ཀྱིན་ཡོད།ཚ་ཆུའི་རྒྱབ་ཏུ་སྟག་རོང་ཁྲོ་རྒྱལ་གྱིས་ལྷ་རྟ་མགྲིན་དམར་པོ་སྒྲུབ་སའི་གནས་དང་།སྒྲུབ་ཕུག་ཡོད་པ་ལ་དེང་སང་རྟ་ཁོག་ཅེས་གྲགས།གནས་འདི་སྟག་རོང་ཨ་ཁུ་ཁྲོ་ཐུང་གི་ས་ཆ་ཡིན་པས་ད་ལྟའི་བར་དུ་ས་མིང་ལའང་ཁྲོ་ཐུང་ཁོག་དང་ཨ་ཁུའི་ཁོག་སོགས་སུ་ཐོགས་ནས་ཡོད་ཅིང་།ཁྲོ་ཐུང་མདའི་ལམ་ཆེན་ཞབས་ན་ཁྲོ་ཐུང་ཚང་གི་རྟ་བཏགས་ས་རེད་ཟེར་བའི་ཁྲོ་ཐུང་རྒྱ་ར་ཐང་དུ་གྲགས་པ་དང་།ཁྲོ་ཐུང་མཁར་ལྟག་ན་ཁྲོ་ཐུང་བླ་མཚོ་ཟེར་བའི་མཚོ་གཉན་པོ་བཞི་དང་།ཁྲོ་ཐུང་ཚ་ཆུའི་ཉེ་འགྲམ་ཕ་རི་ན་ཁྲོ་ཐུང་ཆོས་བརྩེགས་བྲག་ཟེར་བའི་བྲག་རི་དམར་པོ་ཆོས་བརྩེགས་བྱས་པ་འདྲ་བ་དང་།ཁྲོ་ཐུང་བང་བའི་ལ་ན་སྟག་རོང་ཚང་དབྱར་རུ་འགྲོ་ལམ་རེད་ཟེར་བའི་རྒྱ་འུ་ཟི་སྟག་ལ་ཁྲ་བོ་ཟེར་བའི་ལ་ཞིག་ཡོད་པ་དང་།སྟག་ལ་ཁྲ་བོ་ནས་སོང་བའི་ཁྲོ་ཐུང་ཕུ་ཡི་ལ་ཁ་ན་དབྱར་ས་ཀུན་དགའ་ར་བ།སྟག་རོང་ན་ལྟེམ་གོང་མ་ཟེར་བའི་སྟག་རོང་དཔོན་ཚང་དབྱར་རུ་སྡོད་སའི་མཚེར་ས་དང་།མ་ཎི་ཀ་མགོ་ནས་ཁྲོ་ཐུང་ནང་བར་ལ་ཁྲོ་ཐུང་རྐང་ལམ་ཟེར་བའི་སྲང་ལམ་ཆེ་བ་དང་།ཁྲོ་ཐུང་ཁོག་ན་འདོ་བ་འཕར་བ་རྔ་ནག་ཁྲིད་ལམ་ཟེར་བའི་སྲང་ལམ་ཞིག་སོགས་ད་ལྟར་ཡང་ཡོད་ལ།མཁས་གྲུབ་དམ་པ་དུ་མས་ས་འདི་སྟག་རོང་དཔོན་པོ་ཁྲོ་ཐུང་གི་ས་ཆ་ཡིན་ཚུལ་གསུངས་པར་མཛད་དོ།།